Un italian revenit recent din România, confirmat cu coronavirus la Rimini. Soția sa e româncă

UPDATE 2: Ambasada României la Roma a întreprins, în regim de urgență, demersuri pe lângă autoritățile locale pentru obținerea unor informații suplimentare, inclusiv cetățenia pacientului și cu privire la eventuala ședere a acestuia pe teritoriul României, anunță Grupul de Comunicare Strategică.

„Cu privire la informatiile vehiculate in mass-media referitoare la confirmarea unui caz de infectie cu COVID-19 in Italia, Rimini, MAE, prin intermediul Ambasadei Romaniei la Roma a întreprins, în regim de urgență, demersuri pe langa autoritățile locale pentru obtinerea unor informatii suplimentare, inclusiv cetatenia pacientului și cu privire la eventuala ședere a acestuia pe teritoriul României. În baza informațiilor obținute vor fi întreprinse măsurile necesare pe teritoriul României”, se arată în comunicat.

UPDATE 1: Bărbatul este cetățean italian și s-a întors din România în noaptea de sâmbătă spre duminică. Soția sa este din România, potrivit portalului local NewsRimini. Starea sa de sănătate nu este gravă, potrivit sursei citate.

—————-

Un bărbat de 71 de ani revenit recent din România a fost confirmat cu coronavirus la Rimini, el fiind în prezent internat, scrie presa italiană.

Potrivit publicației Il Resto del Carlino, acesta este primul caz de infectare cu coronavirus din Rimini.

Conform unui buletin medical comunicat de regiunea Emilia-Romagna marți, este vorba despre un bărbat în vârstă de 71 de ani, cu domiciliul în Cattolica. Pacientul este internat în secția de boli infecțioase a spitalului din Rimini, iar starea sa de sănătate nu îi pune viața în pericol.

Bărbatul s-a întors în Italia dintr-o călătorie în România weekendul trecut. În urma unor simptome asociate gripei, el a mers luni la camera de gardă a spitalului din Cattolica, iar de acolo a fost transportat la Rimini, unde s-a confirmat infectarea cu coronavirus.